text: Ung mand i pirattaxa får kæmpebøde
  29 marts 2019 kl. 13.58
  En 25-årig ung mand skal betale 35.000 kroner i bøde for at køre pirattaxa.
  Det er ikke uden risiko at være taxapirat – og køre ulovlig hyrevognskørsel i nattelivet.
   
  Det måtte en 25-årig mand fra Esbjerg erkende tidligere i år, skriver Syd- og Sønderjyllands Politi i en pressemeddelelse.
   
  Han blev standset af en politipatrulje nytårsaften med tre passagerer i sin privatbil i byens centrum.
  Det endte med at blive en tilståelsessag, og manden fik 35.000 kroner i bøde for at have overtrådt taxiloven.
  
  Lad være
  Vicepolitiinspektør Christian Østergård fra Forebyggelsessekretariatet i Syd- og Sønderjyllands Politi understreger, at der altså er en risiko forbundet med at være taxapirat.
   
  - Og som passager er du med til at holde gang i en ulovlig branche, der i modsætning til de autoriserede taxaer for eksempel ikke afregner skat, ikke har tilladelser, forsikringer og andet i orden, lige som køretøjet typisk heller ikke er godkendt til taxakørsel, siger han.
  Syd- og Sønderjyllands Politi modtog i 2018 fire anmeldelser om pirattaxakørsel, hvoraf det er lykkedes at sigte én person i en af sagerne.
  